มูดี้ส์! ชี้กาตาร์เสี่ยงกระทบเครดิต หลัง 4 ปท.อาหรับตัดสัมพันธ์การทูต
มูดี้ส์! ชี้กาตาร์เสี่ยงกระทบเครดิต หลัง 4 ปท.อาหรับตัดสัมพันธ์การทูต
5 มิ.ย. 2560

นักวิเคราะห์ของมูดี้ส์ อินเวสเตอร์ เซอร์วิส บริษัทจัดอันดับความน่าเชื่อถือชั้นนำของโลก เปิดเผยว่า ความสัมพันธ์ที่แตกหักระหว่างกาตาร์และกลุ่มประเทศกลุ่มอ่าวอาหรับ (GCC) อาจจะส่งผลกระทบต่ออันดับความน่าเชื่อถือของกาตาร์ อันเนื่องจากสถานการณ์ดังกล่าวมีความไม่แน่นอนสูง และยังไม่มีความชัดเจนว่าความขัดแย้งครั้งนี้จะคลี่คลายลงหรือไม่
มาธิอัส แอนโกนิน นักวิเคราะห์มูดีส์ กล่าวว่า เหตุการณ์ตึงเครียดรอบที่แล้วที่ซาอุดิอาระเบีย สหรัฐอาหรับเอมิเรตส์ และบาห์เรนถอนนักการทูตจากกาตาร์ในปี 2557 นั้น ไม่ได้มีนัยในแง่อันดับความน่าเชื่อถือ แต่สำหรับเหตุการณ์ล่าสุดนี้มีความเกี่ยวข้องกับการปิดเส้นทางทะเล อากาศ และทางบก ซึ่งมูดี้ส์กังวลว่า สถานการณ์ดังกล่าวอาจจะส่งผลกระทบต่ออันดับเครดิต ในกรณีที่การค้าและกระแสเงินทุนหยุดชะงัก
ทั้งนี้ อียิปต์ ซาอุดิอาระเบีย สหรัฐอาหรับเอมิเรตส์ และบาห์เรน ได้ประกาศตัดความสัมพันธ์ทางการทูตกับกาตาร์ โดยอ้างเหตุผลว่า กาตาร์ให้การสนับสนุนกลุ่มภราดรภาพแห่งมุสลิม (Muslim Brotherhood) นอกจากนี้ยังกล่าวหาด้วยว่า กาตาร์มีท่าทีที่โน้มเอียงเข้าหาอิหร่าน ซึ่งเป็นประเทศคู่อริของกลุ่มประเทศอาหรับอีกด้วย
 